MEDDELELSE FRA KOMMISSIONEN

Retningslinjer om gennemførelsen af forordning (EU) 2019/1148 om markedsføring og anvendelse af udgangsstoffer til eksplosivstoffer

(2020/C 210/01)

Ansvarsfraskrivelse Formålet med disse retningslinjer er at bistå medlemsstaternes nationale myndigheder, erhvervsdrivende og onlinemarkedspladser med anvendelsen af forordning (EU) 2019/1148. Det er kun EU-Domstolen, der har kompetence til at fortolke EU-lovgivningen autoritativt.

Indholdsfortegnelse

INDLEDNING 2

DEL ET — VEDLEDNING TIL MEDLEMSSTATERNE 3

AFDELING I — LICENSORDNING 3

AFDELING II — GENNEMFØRELSE AF INSPEKTION OG KONTROL 3

AFDELING III — INFORMATIONSUDVEKSLING 3

DEL TO — VEJLEDNING TIL ERHVERVSDRIVENDE OG ONLINEMARKEDSPLADSER 3

AFDELING IV — KONTROL VED SALG 3

AFDELING V — HVORDAN GENKENDES OG INDBERETTES MISTÆNKELIGE TRANSAKTIONER SAMT VÆSENTLIGE BORTKOMSTER OG VÆSENTLIGE TYVERIER? 7

AFDELING VI — UNDERRETNING AF LEVERANDØRKÆDEN 12

AFDELING VII — SIKKERHED I FORBINDELSE MED OPBEVARING 14

Tillæg 1 — Overgangsperioder 16

Tillæg 2 — Tjekliste til inspektion for nationale inspektionsmyndigheder 18

Tillæg 3 — Tjekliste til kontrol af overholdelse for erhvervsdrivende, onlinemarkedspladser, professionelle brugere og almindelige borgere 19

Tillæg 4 — Grænseoverskridende kommunikationsmodel 21

Tillæg 5 — Yderligere vejledning og andre navne for stofferne i bilagene til forordningen 22

INDLEDNING

I det moderne samfund i dag anvendes en række kemikalier dagligt i mange forskellige industriprocesser, inden for forskellige erhverv og i den store og brogede forbrugersektor. Kemikalier anvendes blandt andet som mellemprodukter til fremstilling af andre kemikalier, som opløsningsmiddel, til fremstilling af produkter såsom maling, som fødevareingredienser og i slutprodukter såsom rengøringsmidler. Størstedelen af disse kemikalier handles mellem virksomheder til legitime formål. Derudover kan fysiske eller juridiske personer også have en legitim interesse i at erhverve eller anvende kemikalierne uden for en erhvervsmæssig kontekst, f.eks. til hobbyformål.

Nogle kemikalier kan imidlertid misbruges til ulovlig fremstilling af hjemmelavede eksplosivstoffer. Terrorister og andre kriminelle kan forsøge at købe udgangsstoffer med henblik på at fremstille hjemmelavede eksplosivstoffer på det åbne marked eller at omdirigere dem fra lovlige anvendelser.

Der har siden 2014 eksisteret EU-omspændende regler om markedsføring og brug af udgangsstoffer til eksplosivstoffer i henhold til forordning (EU) nr. 98/2013. Hjemmelavede eksplosivstoffer er dog forblevet en stor trussel, som hele tiden ændrer sig, og det var derfor nødvendigt at styrke og harmonisere systemet til forebyggelse af ulovlig fremstilling af hjemmelavede eksplosivstoffer. Det førte til vedtagelsen af Europa-Parlamentets og Rådets forordning (EU) 2019/1148 af 20. juni 2019 om markedsføring og anvendelse af udgangsstoffer til eksplosivstoffer (herefter »forordningen«) (1), som ophæver forordning (EU) nr. 98/2013 med virkning fra den 1. februar 2021.

Med forordningen indføres harmoniserede regler vedrørende tilgængeliggørelse, indførsel, besiddelse og anvendelse af stoffer eller blandinger, der kan misbruges til ulovlig fremstilling af eksplosivstoffer. Reglerne skal begrænse almindelige borgeres adgang til disse stoffer eller blandinger og sikre den rette indberetning af mistænkelige transaktioner i hele leverandørkæden.

I henhold til forordningens artikel 12 har de retningslinjer, der gives her, til formål at hjælpe aktører i den kemiske industris leverandørkæde og de kompetente myndigheder med at opfylde de forpligtelser, de har i henhold til forordningen, og at lette samarbejdet mellem de kompetente myndigheder og erhvervsdrivende. Det Stående Udvalg vedrørende Udgangsstoffer er blevet hørt om udkastet til retningslinjerne den 9.-10. december 2019. Det er kun EU-Domstolen, der har kompetence til at fortolke EU-lovgivningen autoritativt.

Afdeling I-III i retningslinjerne er rettet til medlemsstaterne, mens afdeling IV-VII er rettet til erhvervsdrivende og onlinemarkedspladser.

Generelt skal ord som »bør«, »skal« og »forpligtet« forstås som en forpligtelse i henhold til forordningen, mens ord som »kan« og »anbefales« snarere tyder på anbefalinger og god praksis.

Anvendelsesområde

Forordningen finder anvendelse på tilgængeliggørelse, indførsel, besiddelse og anvendelse af stoffer og blandinger, der indeholder de stoffer, der er opført i bilag I og II til forordningen, uanset koncentrationen heraf, med undtagelse af følgende varer:

Artikel 2, stk. 2: Forordningen finder ikke anvendelse på:

a) Artikler som defineret i artikel 3, nr. 3), i forordning (EF) nr. 1907/2006

b) pyrotekniske artikler som defineret i artikel 3, nr. 1), i Europa-Parlamentets og Rådets direktiv 2013/29/EU

c) pyrotekniske artikler, der i overensstemmelse med national ret er beregnet til ikkekommerciel anvendelse inden for de væbnede styrker, de retshåndhævende myndigheder eller brandvæsenet

d) pyroteknisk udstyr, der er omfattet af Europa-Parlamentets og Rådets direktiv 2014/90/EU

e) pyrotekniske artikler beregnet til anvendelse i luft- og rumfartsindustrien

f) knaldhætter beregnet til legetøj

g) lægemidler, der lovligt er gjort tilgængelige for en almindelig borger på grundlag af en lægerecept i overensstemmelse med gældende national ret.

Udelukket fra definitionen af »reguleret udgangsstof til eksplosivstoffer« er »homogene blandinger af mere end 5 ingredienser, hvori koncentrationen af hvert af det i bilag I eller II opførte stof er under 1 vægtprocent« (artikel 3, nr. 13). Produkter, der indeholder 5 ingredienser eller mindre eller har en højere koncentration af udgangsstoffer til eksplosivstoffer, er derimod omfattet af forordningen.

Det fastsættes i forordningens artikel 5, at udgangsstoffer til eksplosivstoffer underlagt begrænsninger ikke må gøres tilgængelige for, eller indføres, besiddes eller anvendes af almindelige borgere i EU. Det følger også af definitionen af »erhvervsdrivende« i forordningens artikel 3, nr. 10, at forordningen, for så vidt angår tilgængeliggørelsen af stofferne i forordningens bilag I og II, finder anvendelse i EU på »enhver fysisk eller juridisk person eller offentlig enhed eller gruppe af sådanne personer eller enheder, der gør regulerede udgangsstoffer til eksplosivstoffer tilgængelige på markedet, enten offline eller online, herunder på onlinemarkedspladser«. Den finder altså anvendelse, uanset hvor en erhvervsdrivende, som gør regulerede udgangsstoffer til eksplosivstoffer tilgængelige i Unionen, er etableret. Dermed omfatter den også erhvervsdrivende, som ikke er etableret i EU, men som gør udgangsstoffer til eksplosivstoffer tilgængelige i EU.

DEL ET

VEJLEDNING TIL MEDLEMSSTATERNE

AFDELING I

LICENSORDNING

[Kun tilgængelig for Det Stående Udvalg vedrørende Udgangsstoffer]

AFDELING II

GENNEMFØRELSE AF INSPEKTION OG KONTROL

[Kun tilgængelig for Det Stående Udvalg vedrørende Udgangsstoffer]

AFDELING III

INFORMATIONSUDVEKSLING

[Kun tilgængelig for Det Stående Udvalg vedrørende Udgangsstoffer]

DEL TO

VEJLEDNING TIL ERHVERVSDRIVENDE OG ONLINEMARKEDSPLADSER

AFDELING IV

KONTROL VED SALG

Inden en erhvervsdrivende gør et udgangsstof til eksplosivstoffer underlagt begrænsninger tilgængeligt for en potentiel kunde, skal vedkommende kontrollere, at den pågældende person har ret til at erhverve et givent udgangsstof (artikel 8).

Hvis en medlemsstat har indført en licensordning i overensstemmelse med artikel 5, stk. 3, kan erhvervsdrivende gøre et udgangsstof til eksplosivstoffer underlagt begrænsninger tilgængeligt for en almindelig borger efter at have kontrolleret den påkrævede licens.

Et udgangsstof til eksplosivstoffer underlagt begrænsninger kan gøres tilgængeligt for en professionel bruger eller en anden erhvervsdrivende, hvis den erhvervsdrivende har kontrolleret, at den potentielle kunde rent faktisk er en professionel bruger eller en anden erhvervsdrivende.

Den erhvervsdrivende skal ved salg til en person, hvad enten denne er professionel eller ej, kontrollere den potentielle kundes legitimationsbevis. Hvis der er tale om juridiske personer, foretages kontrollen af den person, der har beføjelse til at repræsentere den potentielle kunde.

Med henblik på at fremme undersøgelser og inspektioner skal erhvervsdrivende registrere hver transaktion og opbevare de pågældende oplysninger i 18 måneder fra datoen for transaktionen (artikel 8, stk. 4). I den 18-måneders periode skal oplysningerne gøres tilgængelige for inspektion efter anmodning fra de nationale inspektionsmyndigheder eller retshåndhævende myndigheder uden unødigt ophold. Erhvervsdrivende anbefales derfor at opbevare de registrerede oplysninger og at sørge for, at de er tilgængelige.

Reglerne vedrørende kontrol ved salg gælder ethvert salg, hvad enten sælger og kunde er fysisk til stede eller ej. Hvad angår sidstnævnte (»fjernsalg«), behandles kontrol af identitet og licenser særskilt i det følgende.

Erhvervsdrivende og onlinemarkedspladser bedes være opmærksomme på, at behandling og videregivelse af fysiske personers personoplysninger er omfattet af databeskyttelsesregler (betragtning 22). Den behandling af personoplysninger, der blandt andet finder sted i forbindelse med udstedelse af licenser, skal derfor foretages i overensstemmelse med den generelle forordning om databeskyttelse (forordning (EU) 2016/679 (2)) (se også betragtning 22).

IV.1. Salg til almindelige borgere — for erhvervsdrivende, der administrerer en licensordning

Hvis en medlemsstat har indført en licensordning, jf. artikel 5, stk. 3, må udgangsstoffer til eksplosivstoffer underlagt begrænsninger kun gøres tilgængelige for almindelige borgere, hvis der er foretaget kontrol af den påkrævede licens (artikel 8, stk. 1)). Det er kun nogle medlemsstater, der giver mulighed for at gøre udgangsstoffer til eksplosivstoffer underlagt begrænsninger tilgængelige for almindelige borgere, der er indehaver af en licens, eller som anerkender licenser, der er udstedt af kompetente myndigheder i andre medlemsstater. I andre tilfælde bør transaktionen afvises.

Den erhvervsdrivende skal kontrollere, om der er udstedt en licens for den påtænkte transaktion, og vurdere, om licens og legitimationsbeviset forekommer ægte. Medlemsstaterne anbefales at udforme licenser som anført i bilag III til forordningen. Erhvervsdrivende kan kontrollere licensen ved at kontakte de kompetente myndigheder i den medlemsstat, der har udstedt licensen.

Den erhvervsdrivende skal desuden lagre oplysningerne vedrørende legitimationsbevis og licens for den pågældende almindelige borger i 18 måneder fra datoen for transaktionen. Erhvervsdrivende bør som minimum registrere navnet på legitimationsbeviset og licensen og dokumentnummeret på begge dokumenter. Erhvervsdrivende er ikke forpligtede til at opbevare en kopi af licensen, men kan gøre det i overensstemmelse med databeskyttelsesreglerne. Europa-Kommissionen har et særligt websted, hvor erhvervsdrivende og organisationer kan finde oplysninger om, hvordan de overholder EU's databeskyttelsesregler (3).

Endelig skal de erhvervsdrivende registrere, hvilken mængde udgangsstof til eksplosivstoffer underlagt begrænsninger der er angivet på licensen. Formålet med at registrere køb af et udgangsstof til eksplosivstoffer underlagt begrænsninger på licensen er, at den erhvervsdrivende kan se, om en licensindehaver risikerer at overstige den maksimale mængde af udgangsstoffer til eksplosivstoffer underlagt begrænsninger, eller om der er noget mistænkeligt ved kombinationen af køb. Hvis en licensindehaver f.eks. inden for et forholdsvis kort tidsrum har foretaget køb, der samlet set overstiger den mængde udgangsstoffer til eksplosivstoffer underlagt begrænsninger, vedkommende højst må have i sin besiddelse, kan det være en indikator for mistænkelig adfærd. I så fald anbefales den erhvervsdrivende at henvende sig til det nationale kontaktpunkt (artikel 9, stk. 4).

IV.1.1. Særlige anbefalinger vedrørende fjernsalg

Erhvervsdrivende anbefales at anmode om en scannet kopi af kundens licens og legitimationsbevis, således at de kan kontrollere oplysningerne hurtigst muligt (f.eks. inden transaktionen afsluttes), men senest inden det tidspunkt, hvor udgangsstoffer til eksplosivstoffer underlagt begrænsninger leveres (jf. betragtning 14). Erhvervsdrivende er ikke forpligtede til at opbevare en kopi af licensen, men kan gøre det i overensstemmelse med databeskyttelsesreglerne. Europa-Kommissionen har et særligt websted, hvor erhvervsdrivende og organisationer kan finde oplysninger om, hvordan de overholder EU's databeskyttelsesregler (4).

Legitimationsbeviset kan derudover kontrolleres enten personligt ved leveringen eller på anden vis, f.eks. ved hjælp af de mekanismer, der er omhandlet i forordning (EU) nr. 910/2014 (5). Det er vigtigt at være opmærksom på, at selv om leveringstjenesterne anmodes om at kontrollere dokumenterne, er det den erhvervsdrivende, der har ansvaret for kontrollen.

Det skal registreres, at licensen og legitimationsbeviset er blevet kontrolleret, og hvordan kontrollen er foretaget.

Transaktionen kan registreres på licensen ved leveringen, og den erhvervsdrivende skal i så fald instruere leveringsfirmaet herom.

Den erhvervsdrivende skal: — bede kunden sende en scannet kopi af vedkommendes licens og legitimationsbevis (eller kontrollere vedkommendes legitimationsbevis elektronisk) og kontrollere, at den person, der er indehaver af licensen, er den samme som personen på legitimationsbeviset — kontrollere, at det produkt, der købes, svarer til, hvad der er angivet på licensen med hensyn til: i) stof, ii) koncentration og iii) mængde. — hvis vedkommende kræver, at kunden opretter en kundekonto, eventuelt give kunden mulighed for at uploade en scannet kopi af sin licens til kundekontoen. Leveringstjenesten skal forud for overdragelsen af et udgangsstof til eksplosivstoffer underlagt begrænsninger: — kontrollere, at fotoet på legitimationsbeviset svarer til den pågældende person, og at legitimationsbevisets nummer svarer til det nummer, der er anført på forsiden af licensen. Udgangsstoffet til eksplosivstoffer underlagt begrænsninger må kun overdrages til licensindehaveren. Det må ikke overdrages til en anden person.

IV.2 Salg til professionelle brugere eller andre erhvervsdrivende

Almindelige borgere bør ikke kunne erhverve udgangsstoffer til eksplosivstoffer underlagt begrænsninger ved at hævde at være en professionel bruger eller en erhvervsdrivende. Den erhvervsdrivende har ifølge forordningen pligt til ved hver transaktion at kontrollere, at den potentielle kunde, som hævder at være en professionel bruger eller en anden erhvervsdrivende, rent faktisk er en professionel bruger eller en anden erhvervsdrivende. Kontrollen skal foretages, medmindre der inden for en periode på et år forud for datoen for den pågældende transaktion allerede er foretaget en sådan kontrol, og forudsat at transaktionen ikke afviger væsentligt fra tidligere transaktioner (artikel 8, stk. 2 og 3).

Den erhvervsdrivende skal stille den potentielle kunde spørgsmål om vedkommendes erhverv, forretning eller profession og om vedkommendes påtænkte brug af udgangsstofferne til eksplosivstoffer underlagt begrænsninger. Den erhvervsdrivende skal med henblik på at kontrollere den påtænkte anvendelse af udgangsstoffet til eksplosivstoffer underlagt begrænsninger vurdere, om den påtænkte anvendelse er i overensstemmelse med den potentielle kundes erhverv, forretning eller profession. Erhvervsdrivende kan kontakte den kompetente myndighed, hvis de har spørgsmål vedrørende den almindelige anvendelse af udgangsstoffer til eksplosivstoffer underlagt begrænsninger og produkter, der typisk indeholder dem.

Hvis der er rimelig grund til at betvivle, at den påtænkte anvendelse er lovlig, eller at den potentielle kunde har til hensigt at anvende udgangsstoffet til eksplosivstoffer underlagt begrænsninger til et lovligt formål, kan den erhvervsdrivende afvise transaktionen. Transaktionen skal indberettes til det nationale kontaktpunkt, hvis der er rimelig grund til at nære mistanke om, at stoffet eller blandingen skal anvendes til ulovlig fremstilling af eksplosivstoffer (se også afdeling V om indberetning af mistænkelige transaktioner).

Erhvervsdrivende bør også kontrollere, om den potentielle kunde har bemyndigelse til at repræsentere virksomheden eller institutionen. Den person, der repræsenterer den potentielle kunde, skal kunne fremlægge en bekræftelse fra sin arbejdsgiver på, at vedkommende har bemyndigelse til at købe eller modtage udgangsstoffer til eksplosivstoffer underlagt begrænsninger på arbejdsgiverens vegne. Det er f.eks. ikke sandsynligt, at en universitetsstuderende har bemyndigelse til at købe produkter på vegne af sit universitet, selv om den studerende har alle oplysninger om universitetet (adresse, momsregistreringsnummer osv.) og kan forekomme at være en professionel bruger, fordi vedkommende er bekendt med den almindelige brug af produkterne.

Den erhvervsdrivende skal i 18 måneder regnet fra transaktionen lagre oplysninger vedrørende:

— legitimationsbeviset for den person, der er bemyndiget til at repræsentere den potentielle kunde

— vedkommendes erhverv, forretning eller profession tillige med den potentielle kundes virksomhedsnavn, adresse og momsregistreringsnummer eller ethvert andet relevant virksomhedsregistreringsnummer, hvis et sådant findes

— den påtænkte anvendelse af udgangsstoffet til eksplosivstoffer underlagt begrænsninger.

Det anbefales, at den erhvervsdrivende anmoder den potentielle kunde om at udfylde »kundeerklæringen« i bilag IV til forordningen for at være sikker på at få alle oplysninger med. Med hensyn til oplysninger vedrørende legitimationsbeviset bør erhvervsdrivende som minimum registrere navnet på legitimationsbeviset og dets dokumentnummer. Europa-Kommissionen har et særligt websted, hvor erhvervsdrivende og organisationer kan finde oplysninger om, hvordan de overholder EU's databeskyttelsesregler (6).

De oplysninger, der skal fremlægges i forbindelse med kontrollen, skal fremlægges ved hver transaktion, medmindre der inden for en periode på et år forud for datoen for den pågældende transaktion allerede er foretaget en sådan kontrol af den pågældende potentielle kunde, og forudsat at transaktionen ikke afviger væsentligt fra tidligere transaktioner. Følgende eksempler kan være på tegn på væsentlige afvigelser:

— Den potentielle kunde ønsker at købe en langt større mængde af udgangsstoffer til eksplosivstoffer underlagt begrænsninger uden nogen logisk forklaring.

— Den potentielle kundes adresse ændres.

— Leveringsadressen eller leveringsmetoden ændres.

— Betalingsmetoden ændres.

— Den potentielle kundes kontaktoplysninger ændres.

IV.2.1. Særlige anbefalinger vedrørende fjernsalg

Erhvervsdrivende anbefales at benytte kundeerklæringen i bilag IV til forordningen, når de anmoder professionelle brugere eller andre erhvervsdrivende om de fornødne oplysninger for at kontrollere, at den potentielle kunde rent faktisk er en professionel bruger eller en anden erhvervsdrivende.

Erhvervsdrivende anbefales at anmode om en scannet kopi af kundens legitimationsbevis, således at de kan kontrollere oplysningerne hurtigst muligt (f.eks. inden transaktionen afsluttes), men senest inden det tidspunkt, hvor udgangsstoffer til eksplosivstoffer underlagt begrænsninger leveres (jf. betragtning 14). Europa-Kommissionen har et særligt websted, hvor erhvervsdrivende og organisationer kan finde oplysninger om, hvordan de overholder EU's databeskyttelsesregler (7).

Legitimationsbeviset kan derudover kontrolleres enten personligt ved leveringen eller på anden vis, f.eks. ved hjælp af de mekanismer, der er omhandlet i forordning (EU) nr. 910/2014 (8). Det er vigtigt at være opmærksom på, at selv om leveringstjenesterne anmodes om at kontrollere dokumenterne, er det den erhvervsdrivende, der har ansvaret for kontrollen. Det skal registreres, at legitimationsbeviset er blevet kontrolleret, og hvordan kontrollen er foretaget.

Ifølge forordningen skal erhvervsdrivende ved salg til en professionel bruger eller en anden erhvervsdrivende anmode om legitimationsbevis for den person, der er bemyndiget til at repræsentere den potentielle kunde (artikel 8, stk. 2). Det fremgår også af forordningen, at det er afgørende at identificere alle aktører i leverandørkæden og alle kunder, uanset om der er tale om almindelige borgere, professionelle brugere eller erhvervsdrivende (betragtning 13). Udgangsstoffer til eksplosivstoffer underlagt begrænsninger kan forårsage betydelig skade, hvis de omdirigeres og misbruges til at fremstille hjemmelavede eksplosivstoffer, og det bør derfor fastslås, om en person, der køber eller modtager udgangsstoffer til eksplosivstoffer underlagt begrænsninger på vegne af sin arbejdsgiver, rent faktisk har bemyndigelse til at repræsentere arbejdsgiveren i denne sammenhæng. Det anbefales også at anmode om bevis for levering af udgangsstoffet til eksplosivstoffer underlagt begrænsninger og om en læselig underskrift fra den person, der handler på kundens vegne, således at alle aktører i forsyningskæden lettere kan identificeres.

Den erhvervsdrivende skal: — bede kunden udfylde kundeerklæringen og give en scannet kopi af sit legitimationsbevis (eller kontrollere vedkommendes legitimationsbevis elektronisk) — kontrollere, om den person, der køber varerne, har bemyndigelse til at købe udgangsstoffer til eksplosivstoffer underlagt begrænsninger på vegne af virksomheden eller institutionen — kontrollere, at det produkt, der købes, svarer til oplysningerne på kundeerklæringen med hensyn til: i) stof, ii) koncentration og iii) mængde. — vurdere, om den påtænkte anvendelse stemmer overens med den potentielle kundes erhverv, forretning eller profession. I modsat fald bør (forsøget på) transaktionen indberettes som en mistænkelig transaktion (se afdeling V) og kan afvises — kontrollere, om den person, der modtager varerne, har bemyndigelse til at købe udgangsstoffer til eksplosivstoffer underlagt begrænsninger på vegne af virksomheden eller institutionen.

IV.3. Foranstaltninger, der kan træffes af onlinemarkedspladser

Onlinemarkedspladser skal træffe foranstaltninger, der bidrager til at sikre, at dens brugere overholder deres kontrol- og registreringsforpligtelser, når de gør udgangsstoffer til eksplosivstoffer underlagt begrænsninger tilgængelige gennem onlinemarkedspladsens tjenester (artikel 8, stk. 5).

Dette krav til onlinemarkedspladser gælder ud over kravet i artikel 7, stk. 3, om, at onlinemarkedspladser skal sikre, at de relevante brugere skal underrettes om deres forpligtelser i henhold til forordningen (se afdeling VI.3). Artikel 7, stk. 3, vedrører brugere, som gør regulerede udgangsstoffer til eksplosivstoffer tilgængelige, hvorimod artikel 8, stk. 5, vedrører brugere, som gør udgangsstoffer til eksplosivstoffer underlagt begrænsninger tilgængelige gennem onlinemarkedspladsernes tjenester.

Ved salg til en almindelig borger skal erhvervsdrivende kontrollere vedkommendes legitimationsbevis og licens (artikel 8, stk. 1). Ved salg til en professionel bruger eller en anden erhvervsdrivende skal erhvervsdrivende kontrollere, om den potentielle kunde er en professionel bruger eller en anden erhvervsdrivende ved at anmode om visse oplysninger, herunder den potentielle kundes legitimationsbevis (artikel 8, stk. 2). Som en første foranstaltning bør onlinemarkedspladser underrette den erhvervsdrivende om kontrolforpligtelsen, f.eks. ved at underrette den erhvervsdrivende, når vedkommende tilmelder sig onlinemarkedspladsens tjeneste, eller ved at sende påmindelser.

Det fremgår af forordningens betragtning 15, at onlinemarkedspladser ud over denne første foranstaltning også bør træffe andre foranstaltninger, der bidrager til at sikre, at brugerne opfylder ovennævnte forpligtelser, jf. artikel 8, stk. 5. Onlinemarkedspladser kan f.eks. tilbyde værktøjer, der enten giver relevante brugere, som gør udgangsstoffer til eksplosivstoffer underlagt begrænsninger tilgængelige på onlinemarkedspladsen, mulighed for at kontrollere licensens ægthed (ved transaktioner mellem erhvervsdrivende og forbrugere) eller kundeerklæringen, jf. bilag IV til forordningen (ved transaktioner mellem erhvervsdrivende), eller giver dem let adgang til sådanne dokumenter.

Det følger af betragtning 16 i forordningen, at artikel 8, stk. 5, ikke pålægger onlinemarkedspladser nogen generel forpligtelse til at overvåge deres tjenester med henblik på at sikre, at de relevante brugere overholder deres forpligtelser i henhold til artikel 8 (eller nogen anden bestemmelse) i forordningen. Artikel 8, stk. 5, gør det faktisk klart, at onlinemarkedspladser skal bidrage til at sikre, at dens brugere overholder deres forpligtelser i henhold til artikel 8. Med andre ord uanset hvilke forpligtelser onlinemarkedspladser har i henhold til artikel 8, stk. 5, påhviler ansvaret for kontrol fortsat de brugere, der gør regulerede udgangsstoffer til eksplosivstoffer tilgængelige via onlinemarkedspladsernes tjenester.

AFDELING V

HVORDAN GENKENDES OG INDBERETTES MISTÆNKELIGE TRANSAKTIONER SAMT VÆSENTLIGE BORTKOMSTER OG VÆSENTLIGE TYVERIER?

Erhvervsdrivende og onlinemarkedspladser har pligt til at indberette (forsøg på eller gennemførte) mistænkelige transaktioner samt væsentlige bortkomster og væsentlige tyverier af regulerede udgangsstoffer til eksplosivstoffer til medlemsstaternes nationale kontaktpunkter (artikel 9, stk. 4 og 5). Almindelige borgere, der har erhvervet udgangsstoffer til eksplosivstoffer underlagt begrænsninger, har pligt til at indberette væsentlige bortkomster og væsentlige tyverier af udgangsstoffer til eksplosivstoffer underlagt begrænsninger til medlemsstatens nationale kontaktpunkt (artikel 9, stk. 6).

Kontaktoplysningerne for alle nationale kontaktpunker findes på Europa-Kommissionens websted (9). Mistænkelige transaktioner bør indberettes til det nationale kontaktpunkt i den medlemsstat, hvor transaktionen blev afsluttet eller forsøgt.

Det anbefales, at medlemsstaterne sikrer, at den person, der indberetter en mistænkelig transaktion, en væsentlig bortkomst eller et væsentligt tyveri, beskyttes godt (dvs. at der ikke uden grund oplyses nogen nærmere oplysninger om vedkommende, f.eks. om vedkommendes arbejdsplads).

Artikel 3, nr. 7: Her forstås ved »mistænkelig transaktion«: enhver transaktion vedrørende regulerede udgangsstoffer til eksplosivstoffer, for hvilken der under hensyntagen til alle relevante faktorer er rimelig grund til at formode, at det pågældende stof eller den pågældende blanding er bestemt til ulovlig fremstilling af eksplosivstoffer.

En mistænkelig transaktion omfatter (forsøg på) køb af en eller flere regulerede udgangsstoffer til eksplosivstoffer eller en blanding, der indeholder sådanne udgangsstoffer, som afviger fra almindelige forventninger eller interaktioner, uanset koncentrationen af de regulerede udgangsstoffer til eksplosivstoffer, medmindre de er udelukket fra definitionen af »reguleret udgangsstof til eksplosivstoffer« i artikel 3, nr. 13.

Udelukket fra definitionen af »reguleret udgangsstof til eksplosivstoffer« er »homogene blandinger af mere end 5 ingredienser, hvori koncentrationen af hvert af det i bilag I eller II opførte stof er under 1 vægtprocent« (artikel 3, nr. 13). Produkter, der indeholder 5 ingredienser eller mindre eller har en højere koncentration af regulerede udgangsstoffer til eksplosivstoffer, er derimod omfattet af forordningen.

Derudover er der tilfælde, hvor produkter, der indeholder udgangsstoffer, er så vanskelige at anvende til hjemmelavede eksplosivstoffer, at de sandsynligvis ikke udgør en trussel. Det afhænger af mange faktorer, blandt andet af koncentrationen af udgangsstoffet i produktet, mængden af produktet og produktets kompleksitet.

Et produkt er egnet som udgangsstof til eksplosivstoffer, hvis det opfylder et af følgende krav:

i) udgangsstoffet er tilgængeligt rent eller i en simpel blanding uanset koncentration, eller

ii) udgangsstoffet er tilgængeligt i en kompleks blanding, men i en forholdsvis høj koncentration.

Som eksempel på nr. i) kan nævnes rene udgangsstoffer og blandinger/opløsninger af et udgangsstof i et eller kun nogle få andre stoffer/opløsninger. Det kan derfor uanset koncentrationen være forholdsvis simpelt at udvinde udgangsstoffet fra et sådant produkt eller at øge dets koncentration. Alle mistænkelige transaktioner, tyverier eller bortkomster af produkter i denne kategori bør indberettes, medmindre der er gode grunde til ikke at gøre det.

Som eksempel på nr. ii) kan nævnes blandinger, der indeholder mange ingredienser, men hvor udgangsstoffet findes i så høj en koncentration, at der selv med en kompliceret udvindingsprocedure med ringe udbytte kan udvindes så stor en mængde af udgangsstoffet, at den kan anvendes til at fremstille et hjemmelavet eksplosivstof. Produkter i denne kategori skal normalt kun indberettes, hvis mængden af (forsøget på) transaktionen overstiger en normal husholdningsmængde.

Nitrogenholdige gødningsstoffer, hvor koncentrationen af nitrogen (N) i forhold til ammoniumnitrat eller andre nitratsalte, der er opført i bilag III, er under 3 % N i vægtprocent, er generelt ikke et problem.

V.1. Forpligtelsens omfang

— Forpligtelsen til at indberette omfatter salg til enhver person, uanset om der er tale om almindelige borgere, en professionel bruger eller en erhvervsdrivende.

— Erhvervsdrivende og onlinemarkedspladser har ret til at afvise en mistænkelig transaktion. Retten til at afvise en transaktion bør ikke bringe personalet i detailsektoren i fare. Disse har ikke pligt til at afvise transaktionen, navnlig ikke hvis de er bekymrede for deres personlige sikkerhed (dvs. hvis de skønner, at den potentielle kunde kan være farlig). Hvis en transaktion afvises af hensyn til personalets personlige sikkerhed, bør den indberettes som et forsøg på en mistænkelig transaktion. Hvis en transaktion ikke afvises af hensyn til detailsektorens personales sikkerhed, bør den indberettes som en mistænkelig transaktion, når den er afsluttet.

— Eftersom tid spiller en afgørende rolle for at forhindre eventuelle terrorangreb, bør indberetningen ske inden for 24 timer efter formodningen om, at transaktionen var mistænkelig (artikel 9, stk. 4). Det anbefales at indberette den mistænkelige transaktion så hurtigt som muligt.

— Hvis mistænkelige transaktioner skal opdages, bør erhvervsdrivende og onlinemarkedspladser indføre passende, rimelige og forholdsmæssige procedurer til at opdage mistænkelige transaktioner, som er tilpassede til de specifikke forhold, som de regulerede udgangsstoffer til eksplosivstoffer gøres tilgængelige under (se afdeling V.4).

— Forpligtelsen til at indberette omfatter alle stoffer, der er opført i bilag I og II til forordningen, uanset deres koncentration. Definitionen af et »reguleret udgangsstof til eksplosivstoffer« omfatter dog ikke homogene blandinger af mere end 5 ingredienser, hvori koncentrationen af hvert af det i bilag I eller II opførte stof er under 1 vægtprocent. Dette betyder, at der ikke er nogen forpligtelse til at indberette mistænkelige transaktioner og væsentlige bortkomster og væsentlige tyverier af sådanne homogene blandinger.

V.2. Hvad forstås ved mistænkelig?

Artikel 3, nr. 7: Her forstås ved »mistænkelig transaktion«: enhver transaktion vedrørende regulerede udgangsstoffer til eksplosivstoffer, for hvilken der under hensyntagen til alle relevante faktorer er rimelig grund til at formode, at det pågældende stof eller den pågældende blanding er bestemt til ulovlig fremstilling af eksplosivstoffer.

En mistænkelig transaktion omfatter ethvert (forsøg på) køb af et eller flere regulerede udgangsstoffer til eksplosivstoffer eller blandinger, der indeholder sådanne udgangsstoffer, og som afviger fra almindelige forventninger eller interaktioner.

Det må i hvert enkelt tilfælde vurderes, om en transaktion er mistænkelig. Tilstedeværelsen af en (eller flere) indikator(er) bør gøre den erhvervsdrivende eller onlinemarkedspladsen agtpågivende, men medfører ikke nødvendigvis en forpligtelse til at indberette transaktionen som mistænkelig. Samtidig kan tilstedeværelsen af blot én indikator i visse tilfælde virke mistænkelig for den erhvervsdrivende eller onlinemarkedspladsen, og i så fald bør transaktionen indberettes hurtigst muligt og inden for 24 timer.

Denne afdeling indeholder en liste over indikatorer for mistænkelig adfærd, som bygger på indikatorerne i forordningen (artikel 9, stk. 1). Indikatorerne er udviklet i samråd med repræsentanter for medlemsstaterne og den kemiske industri på grundlag af erfaringer med mistænkelige transaktioner.

Ikke alle indikatorer er relevante for alle forhold eller situationer (f.eks. salg online i forhold til salg offline); onlinemarkedspladser og erhvervsdrivende kan bruge listen til at finde frem til, hvad der er relevant for deres forretning. Listen er ikke udtømmende, men tænkt som et middel til at finde frem til potentielle mistænkelige transaktioner. Bemærk, at anvendelsen af listen ikke bør give anledning til forskelsbehandling, og den bør være fuldt ud i overensstemmelse med bestemmelserne i EU's charter om grundlæggende rettigheder samt de gældende regler om databeskyttelse og privatlivets fred.

Mulige indikatorer for mistænkelig adfærd kan f.eks. være, hvis en kunde:

— virker nervøs eller undgår spørgsmål eller er en usædvanlig kundetype

— forsøger at købe en usædvanlig mængde af et produkt, en usædvanlig kombination af produkter eller en usædvanlig koncentration af produkter

— ikke er bekendt med, hvad produktet normalt anvendes til, eller hvordan det skal håndteres

— ikke er villig til at meddele, hvad vedkommende agter at bruge produktet til

— afviser alternative produkter, der findes i en lavere (men til den foreslåede anvendelse tilstrækkelig) koncentration

— insisterer på at anvende usædvanlige betalingsmetoder, herunder store kontantbeløb

— ikke er villig til på anmodning at fremlægge legitimationsbevis, dokumentation for bopælsadresse eller for at være en professionel bruger eller erhvervsdrivende

— anmoder om emballerings- eller leveringsformer, der afviger fra, hvad der normalt anvendes, tilrådes eller forventes

V.2. Hvad forstås ved mistænkelig? (fortsat)

[Kun tilgængelig for Det Stående Udvalg vedrørende Udgangsstoffer]

V.3 Hvad skal indberettes?

Når (forsøg på) en mistænkelig transaktion, en væsentlig bortkomst eller et væsentligt tyveri har fundet sted (jf. afdeling V.2 om indikatorer), anbefales det at indberette de oplysninger, der kan være vigtige for at forebygge misbruget af regulerede udgangsstoffer til eksplosivstoffer, til det nationale kontaktpunkt, i det omfang disse oplysninger er kendt af den erhvervsdrivende, onlinemarkedspladsen, den professionelle bruger eller den almindelige borger.

Relevante oplysninger kan omfatte:

— personlige oplysninger, f.eks. personens navn

— transaktionsoplysninger, f.eks. transaktionsnummeret, købstidspunktet, produkter og beløb

— højde, kropsbygning, frisure, hårfarve og skæg (ved offlinesalg)

— Særlige kendetegn såsom: tatoveringer, piercinger og ar (ved offlinesalg)

— optagelser fra kameraovervågning (CCTV) (ved offlinesalg)

— registreringsnummer, mærke og model på det køretøj, som kunden har benyttet (ved offlinesalg).

Både erhvervsdrivende og professionelle brugere bør indberette (forsøg på) en mistænkelig transaktion til deres nationale kontaktpunkt inden for 24 timer efter at have formodet, at den var mistænkelig (artikel 9, stk. 4). Erhvervsdrivende, professionelle brugere og almindelige borgere bør indberette væsentlige bortkomster og tyverier inden for 24 efter opdagelsen (artikel 9, stk. 5 og 6).

Den behandling af personoplysninger, som indberetningen af mistænkelige transaktioner indebærer, bør foretages i overensstemmelse med den generelle forordning om databeskyttelse og direktiv (EU) 2016/680 (se også betragtning 22).

V.4. Procedurer til opdagelse af mistænkelige transaktioner

V.4.1. Indledning

Artikel 9, stk. 2: Erhvervsdrivende og onlinemarkedspladser indfører passende, rimelige og forholdsmæssige procedurer til opdagelse af mistænkelige transaktioner tilpasset det specifikke miljø, hvori de regulerede udgangsstoffer til eksplosivstoffer gøres tilgængelige.

Alle erhvervsdrivende og onlinemarkedspladser bør indføre foranstaltninger, kontroller og/eller mekanismer i deres arbejdsmetoder, som gør det muligt at opdage mistænkelige aktiviteter, og til det formål kan de gøre brug af listen over mulige indikatorer i V.2. Disse foranstaltninger, kontroller og/eller mekanismer bør tilpasses det specifikke miljø, hvori de regulerede udgangsstoffer til eksplosivstoffer gøres tilgængelige. Procedurerne til opdagelse, som er fastsat nedenfor, er derfor ikke altid relevante for alle erhvervsmiljøer.

Hvilke procedurer til opdagelse der er passende, rimelige og forholdsmæssige afhænger af forskellige faktorer såsom den erhvervsdrivendes eller onlinemarkedspladsens størrelse og økonomiske formåen. Procedurerne til opdagelse bør tilpasses det specifikke miljø, hvor de regulerede udgangsstoffer til eksplosivstoffer gøres tilgængelige. F.eks. kan procedurer til opdagelse for erhvervsdrivende være forskellige, afhængigt af om de driver forretning offline eller online. Endnu en vigtig faktor, der skal tages i betragtning, er sådanne procedurers indvirkning på de grundlæggende rettigheder for de pågældende almindelige borgere, professionelle brugere og erhvervsdrivende (jf. afdeling V.4.3).

Som anført i henholdsvis betragtning 15 og 16 bør de relevante procedurer tilpasses behørigt til det specifikke onlinemiljø, og de pågældende forpligtelser bør ikke udgøre en generel overvågningsforpligtelse. Derudover bør onlinemarkedspladser ikke holdes ansvarlige for transaktioner, der ikke er blevet opdaget, på trods af at onlinemarkedspladsen har indført passende, rimelige og forholdsmæssige procedurer til opdagelse af sådanne mistænkelige transaktioner.

V.4.2. Procedurer

Det er vigtigt, at mistænkelige transaktioner opdages så tidligt som muligt, da der kan gå kort tid, fra den mistænkelige transaktion foretages, til et hjemmelavet eksplosivstof rent faktisk benyttes. Det er vigtigt, at de ansatte er meget bevidste om indikatorerne i afdeling V.2, hvis de skal kunne opdage mistænkelig aktivitet. Med henblik på at øge bevidstheden og blive i stand til at få øje på eventuelle indikatorer i afdeling V.2 kan erhvervsdrivende træffe en række foranstaltninger.

— De kan f.eks. ophænge brochurer eller plakater, hvorpå indikatorerne for mistænkelig adfærd er anført, hos personale, som arbejder med at gøre regulerede udgangsstoffer til eksplosivstoffer tilgængelige (uden for kundernes synsvidde),

— i fysiske butikker placere produkterne, der indeholder regulerede udgangsstoffer til eksplosivstoffer i særlige gange, som gør produkterne og eventuelle kunder mere synlige for de ansatte,

— og i forbindelse med transaktioner, der finder sted ansigt til ansigt, sikre, at sælgeren stiller kunden spørgsmål på grundlag af de ovenfor nævnte indikatorer som f.eks. den påtænkte anvendelse.

Mere generelt og for at både erhvervsdrivende og onlinemarkedspladser overholder forpligtelsen om at indføre passende, rimelige og forholdsmæssige procedurer, kunne procedurerne omhandlet i artikel 9, stk. 2, omfatte automatiske procedurer, f.eks. søgninger efter potentielt mistænkelige transaktioner ved at anvende nøgleord, der har forbindelse til navnene på de regulerede udgangsstoffer til eksplosivstoffer. Sådanne automatiserede procedurer kunne, hvor det er muligt, tage højde for køb af en kombination af regulerede udgangsstoffer til eksplosivstoffer og stoffer, som tilsammen kan anvendes til at fremstille visse typiske eksplosivstoffer. Sådanne automatiske procedurer kunne også tage højde for kunder, der køber ad flere omgange (såsom en række mindre køb, som tilsammen kan virke mistænkelige), f.eks. ved at sammenholde visse kundeoplysninger.

Erhvervsdrivende og onlinemarkedspladser opfordres til at drøfte, hvilke nøgleord der kan anvendes til mulige algoritmer, med de nationale kontaktpunkter eller kompetente myndigheder i den medlemsstat, de opererer i, og oprette ordninger for tilbagemeldinger i forbindelse med mistænkelige transaktioner og derved gøre det muligt for erhvervsdrivende og onlinemarkedspladser at forbedre deres procedurer til opdagelse yderligere. En oversigt (10)over de nationale kontaktpunkter og kompetente myndigheder kan ses på Europa-Kommissionens websted.

Erhvervsdrivende og onlinemarkedspladser kan også træffe foranstaltninger med tilbagevirkende kraft med henblik på at opdage mistænkelige transaktioner. En sådan foranstaltning er en bagudrettet søgning i data, dvs. en regelmæssig gennemgang af tidligere transaktioner af regulerede udgangsstoffer til eksplosivstoffer, både i fysiske butikker og på et websted. Det anbefales erhvervsdrivende og onlinemarkedspladser at foretage en sådan gennemgang med jævne mellemrum, f.eks. en gang om ugen eller måneden (afhængigt af bl.a. antallet af transaktioner), og have fokus på antallet og mængden af solgte regulerede udgangsstoffer til eksplosivstoffer samt transaktionernes geografiske placering. Er der uregelmæssigheder, opfordres erhvervsdrivende og onlinemarkedspladser til tage kontakt til medlemsstatens nationale kontaktpunkt.

Endelig kan onlinemarkedspladser have en særlig knap, som de erhvervsdrivende kan benytte til at indberette mistænkelige transaktioner (en indberetningsknap). Erhvervsdrivende og onlinemarkedspladser bør i alle tilfælde indberette mistænkelige transaktioner til deres nationale kontaktpunkter inden for 24 timer efter at have formodet, at de var mistænkelige. En indberetningsknap kan øge sikkerheden, idet den giver erhvervsdrivende mulighed for at advare onlinemarkedspladser direkte om mulige mistænkelige transaktioner, der finder sted på deres platforme. Onlinemarkedspladser kan ligeledes have en indberetningsknap, således at kunder kan indberette fortegnelser over forbudte eller begrænsede genstande.

V.4.3. Overholdelse af rettigheder og gældende lovgivning

I forbindelse med udviklingen og gennemførelsen af ovenstående procedurer bør erhvervsdrivende og onlinemarkedspladser altid sørge for, at de berørte personers (grundlæggende) rettigheder respekteres, og at den gældende lovgivning overholdes.

Navnlig hvis procedurerne omfatter behandling af personoplysninger, bør reglerne i den generelle forordning om databeskyttelse overholdes. For at hjælpe forretninger med at indføre disse regler har Kommissionen udarbejdet et websted, hvor forretninger og organisationer kan finde ud af, hvad de skal gøre for at overholde EU's databeskyttelsesregler (11). For at undgå fejl bør der derudover, navnlig i tilfælde, hvor der anvendes algoritmer eller andre automatiserede værktøjer, træffes passende sikkerhedsforanstaltninger såsom en menneskelig gennemgang, der udføres af behørigt uddannet personale.

Når erhvervsdrivende og onlinemarkedspladser udvikler automatiske procedurer, bør de altid sørge for, at grundlæggende rettigheder er behørigt beskyttede.

V.5. Opdagelse og indberetning af væsentlige bortkomster og tyverier

Erhvervsdrivende og professionelle brugere er forpligtede til at indberette væsentlige bortkomster og tyverier af regulerede udgangsstoffer til eksplosivstoffer inden for 24 timer efter opdagelsen til det nationale kontaktpunkt (artikel 9, stk. 5). Almindelige borgere med licens, der har erhvervet udgangsstoffer til eksplosivstoffer underlagt begrænsninger, er forpligtede til at indberette væsentlige bortkomster og tyverier af udgangsstoffer til eksplosivstoffer underlagt begrænsninger inden for 24 timer efter opdagelsen til det nationale kontaktpunkt (artikel 9, stk. 6). Erhvervsdrivende, professionelle brugere og almindelige borgere bør vurdere fra sag til sag, hvorvidt en bortkomst er væsentlig eller et tyveri er væsentligt.

Hvorvidt en bortkomst er »væsentlig« eller et tyveri er »væsentligt«, afhænger af, om omfanget er usædvanligt i lyset af alle sagens omstændigheder (f.eks. er omstændigheder, der peger i retningen af normale forekomster af tyveri, ikke nødvendigvis mistænkelige). Det er vigtigt at bemærke, at eksplosivstoffer, der kan føre til en dødelig udgang, kan fremstilles af forholdsvis små mængder udgangsstoffer. I tilfælde, hvor der hersker tvivl om, hvorvidt et tyveri er væsentligt eller en bortkomst er væsentlig, er erhvervsdrivende, professionelle brugere og almindelige borgere forpligtede til at kontakte medlemsstatens nationale kontaktpunkt.

Der findes en række foranstaltninger til opdagelse af bortkomster og tyverier. Der kan:

— udarbejdes detaljerede fortegnelser over køb, salg og beholdningen af regulerede udgangsstoffer til eksplosivstoffer og blandinger

— foretages regelmæssig kontrol af beholdningen, således at bortkomster opdages.

I henhold til sikkerhedsrelateret lovgivning (12) er det påkrævet at føre fortegnelse over visse farlige stoffer. Hvis erhvervsdrivende allerede fører en sådan fortegnelse, anbefales det, at de genbruger fortegnelsen så meget som muligt i stedet for at udarbejde en ny, separat fortegnelse med det formål at opdage bortkomster og tyverier af regulerede udgangsstoffer til eksplosivstoffer.

For at forebygge væsentlige bortkomster og tyverier er det vigtigt, at opbevaringen er sikker. Se afdeling VII for yderligere oplysninger om foranstaltninger, som erhvervsdrivende, professionelle brugere og almindelige borgere kan træffe for at gøre deres opbevaringssted mere sikkert.

AFDELING VI

UNDERRETNING AF LEVERANDØRKÆDEN

VI.1. Salg til andre erhvervsdrivende

Med henblik på at anvende forordningens begrænsninger og kontrol bør de erhvervsdrivende, der sælger til professionelle brugere eller almindelige borgere med licens, kunne anvende de oplysninger, som gøres tilgængelige længere oppe i leverandørkæden.

Artikel 7, stk. 1: En erhvervsdrivende, som gør et udgangsstof til eksplosivstoffer underlagt begrænsninger tilgængeligt for en anden erhvervsdrivende, skal underrette den pågældende erhvervsdrivende om, at almindelige borgeres erhvervelse, indførsel, besiddelse eller anvendelse af det pågældende udgangsstof til eksplosivstoffer er underlagt en begrænsning som fastsat i artikel 5, stk. 1 og 3.

En erhvervsdrivende, som gør et reguleret udgangsstof til eksplosivstoffer tilgængeligt for en anden erhvervsdrivende, skal underrette den pågældende erhvervsdrivende om, at almindelige borgeres erhvervelse, indførsel, besiddelse eller anvendelse af det pågældende regulerede udgangsstof til eksplosivstoffer er underlagt indberetningsforpligtelser som fastsat i artikel 9.

Som forklaret i afdeling V forstås ved regulerede udgangsstoffer til eksplosivstoffer et af de stoffer, der er opført i bilag I og II til forordningen, bortset fra homogene blandinger af mere end 5 ingredienser, hvori koncentrationen af hvert af det i bilag I eller II opførte stof er under 1 vægtprocent (artikel 3, nr. 13).

I henhold til forordningen er det op til den erhvervsdrivende, hvordan denne vil underrette leverandørkæden. Det anbefales at meddele oplysningerne skriftligt, således at det kan dokumenteres, at leverandørkæden er blevet underrettet. Inspektionsmyndigheder kan anmode om dokumentation for, hvorvidt og hvordan leverandørkæden er blevet underrettet ved inspektionen. Derudover gør skriftlige oplysninger det lettere for alle aktører i leverandørkæden at påvise, at de opfylder deres forpligtelser i henhold til forordningen.

Den erhvervsdrivende kan angive oplysningerne i sikkerhedsdatabladet udarbejdet i overensstemmelse med bilag II til forordning (EF) nr. 1907/2006 (13) (REACH-forordningen) i punkt 15 om oplysninger om regulering. En af fordelene ved sikkerhedsdatabladene er, at de i vidt omfang benyttes i den kemiske industri, og derfor er mange erhvervsdrivende vant til at modtage de seneste oplysninger gennem sikkerhedsdatabladene. I henhold til REACH-forordningens artikel 31, stk. 9, og artikel 32 er erhvervsdrivende (14), som leverer et stof eller en blanding til andre erhvervsdrivende (15), forpligtede til straks at ajourføre sikkerhedsdatabladet, bl.a. så snart der foreligger nye oplysninger, som kan påvirke risikohåndteringsforanstaltningerne, nye oplysninger om farer, eller når der er blevet vedtaget en begrænsning. Andre måder, hvorpå den næste erhvervsdrivende kan underrettes, er f.eks. ved at medtage oplysningen på fakturaen, i aftalen eller på følgesedlen.

Forslag til underretning af leverandørkæden Udgangsstoffer til eksplosivstoffer underlagt begrænsninger »Almindelige borgeres erhvervelse, indførelse, besiddelse eller anvendelse af dette produkt er begrænset i medfør af forordning (EU) 2019/1148. Alle mistænkelige transaktioner og væsentlige bortkomster og tyverier bør indberettes til det relevante nationale kontaktpunkt. Se https://ec.europa.eu/home-affairs/sites/homeaffairs/files/what-we-do/policies/crisis-and-terrorism/explosives/explosives-precursors/docs/list_of_competent_authorities_and_national_contact_points_en.pdf.« Udgangsstoffer til eksplosivstoffer, der ikke er underlagt begrænsninger »Produktet reguleres af forordning (EU) 2019/1148: Alle mistænkelige transaktioner og væsentlige bortkomster og tyverier bør indberettes til det relevante nationale kontaktpunkt. Se https://ec.europa.eu/home-affairs/sites/homeaffairs/files/what-we-do/policies/crisis-and-terrorism/explosives/explosives-precursors/docs/list_of_competent_authorities_and_national_contact_points_en.pdf.«

VI.2. Salg til professionelle brugere eller almindelige borgere

Artikel 7, stk. 2: En erhvervsdrivende, der gør regulerede udgangsstoffer til eksplosivstoffer tilgængelige for en professionel bruger eller en almindelig borger, skal sørge for og være i stand til over for de i artikel 11 omhandlede nationale inspektionsmyndigheder at godtgøre, at de af dens ansatte, der deltager i salg af regulerede udgangsstoffer til eksplosivstoffer, er:

a) bekendt med, hvilke af de produkter, som den erhvervsdrivende gør tilgængelige, der indeholder regulerede udgangsstoffer til eksplosivstoffer

b) vej ledt i forpligtelserne i henhold til artikel 5-9.

For at sikre, at de ansatte er bekendt med, hvilke af produkterne der indeholder regulerede udgangsstoffer til eksplosivstoffer, bør erhvervsdrivende medtage oplysninger om, at et produkt indeholder et udgangsstof til eksplosivstoffer, i produktets stregkode. Derudover bør erhvervsdrivende udarbejde plakater til deres ansatte (som ikke må gøres offentligt tilgængelige), hvorpå de produkter, de sælger, der indeholder sådanne regulerede udgangsstoffer til eksplosivstoffer, er anført. En anden metode er at placere attrapper på hylden til produkter, der indeholder regulerede udgangsstoffer til eksplosivstoffer. I forbindelse med et salg skal de ansatte hente det rigtige produkt på lageret, og det vil hjælpe med at gøre dem opmærksomme på, at det er et produkt, der er underlagt specifikke forpligtelser. Alternativt bør produkter, der indeholder regulerede udgangsstoffer til eksplosivstoffer, opbevares bag disken, dvs. ikke frit tilgængeligt, således at kunden er nødt til at henvende sig til en ansat for at købe produktet. Forskellige dele af lovgivningen kræver også klare instrukser. Eksempelvis er det i visse tilfælde i henhold til lovgivning om sundhed og sikkerhed på arbejdspladser (16) et krav, at arbejdstagere vejledes i passende forholdsregler og foranstaltninger, der skal træffes, for at arbejdstagerne kan beskytte sig selv, når de håndterer farlige kemiske agenser på arbejdsstedet. Instrukserne, der er påkrævet i henhold til artikel 7, stk. 2, kan kombineres med sådanne sundheds- og sikkerhedsrelaterede instrukser.

VI.3. Onlinemarkedspladsers foranstaltninger til underretning af deres brugere

Artikel 7, stk. 3: En onlinemarkedsplads skal træffe foranstaltninger til sikring af, at dens brugere underrettes om deres forpligtelser i henhold til denne forordning, når de gør regulerede udgangsstoffer til eksplosivstoffer tilgængelige gennem dens tjenester.

For at overholde artikel 7, stk. 3, bør onlinemarkspladser klart og effektivt oplyse om forpligtelserne i henhold til denne forordning (jf. betragtning 15). Kravet om klarhed betyder, at de pågældende oplysninger navnlig bør være specifikke og lette at forstå. Kravet om effektivitet betyder, at oplysningerne navnlig bør formidles proaktivt, rettidigt og på en let tilgængelig måde. Hvis det er muligt, kan onlinemarkedspladser derfor underrette nye brugere om deres forpligtelser, når de registrerer sig på platformen, eller når de uploader deres oversigter, dvs. inden regulerede udgangsstoffer til eksplosivstoffer gøres tilgængelige. Onlinemarkedspladser kan også medtage oplysninger i deres retningslinjer og ofte stillede spørgsmål (eller tilsvarende dokumenter) om de relevante brugeres forpligtelser i medfør af forordningen, herunder oplysninger om, hvordan man indberetter mistænkelige transaktioner og væsentlige bortkomster og tyverier.

AFDELING VII

SIKKERHED I FORBINDELSE MED OPBEVARING

I henhold til forordningen (artikel 12) skal Kommissionen oplyse om opbevaringsordninger med henblik på at sikre, at et reguleret udgangsstof til eksplosivstoffer opbevares forsvarligt. Denne afdeling giver vejledning heri til almindelige borgere, professionelle brugere og erhvervsdrivende.

VII.1. Anbefalinger til almindelige borgere

Opbevaringsordninger er et af de aspekter, som kompetente myndigheder skal tage hensyn til, når de vurderer, om der skal udstedes licens til en almindelig borger til at erhverve et udgangsstof til eksplosivstoffer underlagt begrænsninger, jf. forordningens artikel 6, stk. 1, litra d). Det anbefales, at kompetente myndigheder vurderer, om flere eller samtlige af de følgende foranstaltninger er truffet med henblik på at garantere en sikker opbevaring:

— Der er kontrol med, hvem der har adgang til opbevaringsanlægget, f.eks. ved at kontrollere, at udgangsstofferne til eksplosivstoffer underlagt begrænsninger opbevares i et aflåst rum eller skab.

— Adgangen til ejendommen er begrænset, f.eks. ved at ejendommen er indhegnet.

— Udsatte områder omkring ejendommen er oplyst.

— Der er installeret låse på døre, vinduer i stueetagen og andre let tilgængelige vinduer.

— Der er installeret tyverialarm.

— Der er videoovervågning.

Der er en række faktorer, som har betydning for, hvilke foranstaltninger almindelige borgere kan træffe for at gøre opbevaringsstedet mere sikkert. Det afhænger f.eks. af mængden af udgangsstoffer til eksplosivstoffer underlagt begrænsninger i deres besiddelse, koncentrationen i vægt af udgangsstoffer til eksplosivstoffer underlagt begrænsninger i deres besiddelse og de potentielle kombinationer af udgangsstoffer til eksplosivstoffer underlagt begrænsninger i deres besiddelse.

VII.2. Anbefalinger til professionelle brugere og erhvervsdrivende

Der er en række faktorer, som har betydning for, hvilke foranstaltninger erhvervsdrivende kan træffe for at gøre opbevaringsstedet mere sikkert. Det afhænger f.eks. af størrelsen på virksomheden, mængde af regulerede udgangsstoffer til eksplosivstoffer i deres besiddelse, koncentrationen i vægt af de regulerede udgangsstoffer til eksplosivstoffer i deres besiddelse og de potentielle kombinationer af regulerede udgangsstoffer til eksplosivstoffer i deres besiddelse.

Det anbefales, at virksomheder, der er inddraget i aktiviteter, der omfatter regulerede udgangsstoffer til eksplosivstoffer, kontrollerer adgangen til deres lokaler.

Adgangen til virksomheden for andre personer (besøgende og leverandører) bør begrænses og overvåges med hensyn til de steder, hvor der fremstilles eller opbevares regulerede udgangsstoffer til eksplosivstoffer. Det anbefales, at virksomheder har skriftlige politikker om sikker opbevaring og forretningsgange, som er relevante for regulerede udgangsstoffer til eksplosivstoffer.

Virksomheder kan f.eks. foretage kontroller af personer og virksomheder, der besøger dem. Virksomheder kan føre fortegnelser over dem, der besøger de steder hos virksomheden, hvor der fremstilles eller opbevares regulerede udgangsstoffer til eksplosivstoffer.

Selv om kemiske stoffer generelt først omdirigeres, efter at de er solgt, skal virksomheder være opmærksomme på muligheden for omdirigering eller tyveri fra deres egne områder og træffe passende foranstaltninger til at sikre deres forretningslokaler mod tyveri. Virksomheder, der er udsat for denne risiko, findes i hele forsyningskæden og omfatter:

— producenter

— distributører

— logistikudbydere

— kunder.

Det anbefales at øge sikkerhedsniveauet i et nødvendigt og praktisk muligt omfang på de steder, hvor der opbevares regulerede udgangsstoffer til eksplosivstoffer. Erhvervsdrivende og professionelle brugere kan træffe adskillige foranstaltninger for at gøre deres opbevaringssted mere sikkert ved:

— at sikre lagerrum eller bure mod indbrud

— at begrænse adgangen til steder, hvor der opbevares regulerede udgangsstoffer til eksplosivstoffer (f.eks. undlade at give butiksassistenter, praktikanter, kunder, besøgende m.fl. adgang)

— at begrænse adgangen til områder omkring ejendommen, f.eks. ved at indhegne ejendommen

— at oplyse udsatte områder omkring ejendommen

— så vidt muligt at låse døre, vinduer i stueetagen og andre let tilgængelige vinduer

— at installere en tyverialarm

— at bruge videoovervågning

— regelmæssigt at kontrollere beholdningen for således at opdage bortkomster eller tyverier.

Vær opmærksom på, at der for visse erhvervsdrivende i henhold til sikkerhedsrelateret lovgivning (17) kan være krav om at udarbejde en sikkerhedsrapport, hvis der opbevares visse farlige stoffer i deres virksomhed. Det anbefales, at erhvervsdrivende, som både er omfattet af forordning (EU) 2019/1148 om udgangsstoffer til eksplosivstoffer og af sikkerhedsrelateret lovgivning, kombinerer sikkerheds- og sikringsforanstaltninger i en integreret plan. Sikkerheds- og sikringsforanstaltninger supplerer sandsynligvis hinanden.

Tillæg 1 Overgangsperioder 1.1. Overgangsperiode for licenser Forordning (EU) 2019/1148 ophæver og erstatter forordning (EU) nr. 98/2013 med virkning fra den 1. februar 2021. I forordningens overgangsbestemmelser (artikel 23) fastsættes en overgangsperiode for licenser i de tilfælde, hvor en licensordning allerede er indført i henhold til den gamle forordning. For de medlemsstater, der allerede har indført en licensordning i henhold til forordning (EU) nr. 98/2013, fastsættes der i den nye forordning en overgangsperiode for forordning (EU) nr. 98/2013. Artikel 23, stk. 3: Uanset stk. 2 forbliver licenser, der er gyldigt udstedt i henhold til forordning (EU) nr. 98/2013, gyldige enten indtil den gyldighedsdato, der oprindelig blev angivet på disse licenser, eller indtil den 2. februar 2022, alt efter hvilken dato der kommer først. Artikel 23, stk. 4: Enhver ansøgning om fornyelse af de i stk. 3 omhandlede licenser, der indgives den 1. februar 2021 eller herefter, skal indgives i overensstemmelse med denne forordning. Licenser, der er udstedt før den 1. februar 2021, forbliver gyldige indtil den 2. februar 2022, medmindre gyldigheden udløber inden den 2. februar 2022. Fra og med den 2. februar 2022 er licenser, der er udstedt i henhold til forordning (EU) nr. 98/2013, ikke længere gyldige, heller ikke hvis gyldighedsdatoen er efter den 2. februar 2022. Licenser, der er udstedt den 1. februar 2021 eller herefter, er gyldige i en periode, som medlemsstaten fastsætter, dog højst i tre år (artikel 6, stk. 3). Hvis en almindelig borger efter den 1. februar 2021 ønsker at forny sin licens, som er udstedt før den 1. februar 2021, skal dette gøres i overensstemmelse med den nye forordning (navnlig i overensstemmelse med artikel 6). Det anbefales, at medlemsstaternes kompetente myndigheder sikrer, at de nationale inspektionsmyndigheder er bekendt med overgangsperioden for licenser, således at de kan oplyse om overgangsperioden, når de er på inspektion. Derudover rådes medlemsstaterne til så vidt muligt at øge kendskabet til licensers gyldighed blandt relevante erhvervsdrivende, onlinemarkedspladser og almindelige borgere. Er der tvivl om gyldigheden af en licens, der er udstedt i henhold til forordning (EU) nr. 98/2013, anbefales de erhvervsdrivende at kontakte deres kompetente myndighed. 1.2. Overgangsperiode for almindelige borgere, der besidder, indfører og anvender udgangsstoffer til eksplosivstoffer underlagt begrænsninger I forordningens overgangsbestemmelser (artikel 23) fastsættes en overgangsperiode for almindelige borgere, der besidder, indfører og anvender udgangsstoffer til eksplosivstoffer underlagt begrænsninger, der er lovligt erhvervet i medfør af forordning (EU) nr. 98/2013. Artikel 23, stk. 5: Uanset artikel 5, stk. 1, er almindelige borgeres besiddelse, indførsel og anvendelse af udgangsstoffer til eksplosivstoffer underlagt begrænsninger, der er lovligt erhvervet før den 1. februar 2021, tilladt indtil den 2. februar 2022. Denne overgangsperiode er ikke gældende for tilgængeliggørelsen af udgangsstoffer til eksplosivstoffer underlagt begrænsninger. Overgangsperioden gælder derfor ikke for erhvervsdrivende, men kun for almindelige borgeres besiddelse, indførsel og anvendelse. Udgangsstof til eksplosivstoffer underlagt begrænsninger, der er lovligt erhvervet før den 1. februar 2021, og som fra og med den 1. februar 2021 ikke længere kan erhverves lovligt, kan besiddes, indføres eller anvendes af almindelige borgere indtil den 2. februar 2022. Det anbefales, at medlemsstaternes kompetente myndigheder sikrer, at de nationale inspektionsmyndigheder er bekendt med overgangsperioden for almindelige borgeres besiddelse, indførsel og anvendelse af udgangsstoffer til eksplosivstoffer underlagt begrænsninger. Derudover rådes medlemsstaterne til at øge bevidstheden om overgangsperioden for almindelige borgeres besiddelse, indførsel og anvendelse, hvis det er muligt. Eksempel En almindelig borger købte nitromethan med en koncentration på 25 vægtprocent den 15. januar 2021, hvilket var tilladt i henhold til forordning (EU) nr. 98/2013. Det er tilladt for den pågældende almindelige borger at besidde, indføre og anvende nitromethanet indtil den 2. februar 2022. Fra og med den 2. februar 2022 er den almindelige borgers tilgængeliggørelse, besiddelse og anvendelse af nitromethanet med en koncentration på 25 vægtprocent kun tilladt, hvis den pågældende borger har licens, og medlemsstaten har indført en licensordning for nitromethan. Hvis den pågældende borger ønsker at foretage samme køb en måned senere, dvs. den 15. februar 2021, bør den erhvervsdrivende afvise transaktionen, medmindre den almindelige borger har licens.

Tillæg 2 Tjekliste til inspektion for nationale inspektionsmyndigheder [Kun tilgængelig for Det Stående Udvalg vedrørende Udgangsstoffer]

Tillæg 3 Tjekliste til kontrol af overholdelse for erhvervsdrivende, onlinemarkedspladser, professionelle brugere og almindelige borgere Medlemsstaterne er forpligtede til at sikre, at der er udpeget kompetente myndigheder (»nationale inspektionsmyndigheder«) til inspektion og kontrol af, at forordningens artikel 5-9 anvendes korrekt (artikel 11) (jf. også afdeling II og tillæg 2). Tjeklisten til kontrol af overholdelse i dette tillæg kan anvendes som et værktøj af erhvervsdrivende, onlinemarkedspladser, professionelle brugere og almindelige borgere til at vurdere, hvorvidt de er i stand til at påvise, at de overholder artikel 5-9. Vær opmærksom på, at nationale inspektionsmyndigheder også kan kontrollere andre forhold, og at listen derfor ikke er udtømmende. 3.1. Tjekliste til erhvervsdrivende — Underretter du den næste erhvervsdrivende i leverandørkæden om, at forordningen finder anvendelse på det produkt, denne udbyder (artikel 7, stk. 1, og afdeling VI)? Kan du godtgøre dette? — Er de af dine ansatte, der sælger regulerede udgangsstoffer til eksplosivstoffer, bekendt med, hvilke produkter der indeholder udgangsstoffer til eksplosivstoffer, og er de ansatte vejledt i de forpligtelser, der følger af forordningen (artikel 7, stk. 2, og afdeling VI)? Kan du godtgøre dette? — Opfylder du dine forpligtelser til kontrol ved salg, herunder forpligtelsen til at registrere transaktionsoplysninger, og opbevarer du disse fortegnelser i 18 måneder fra datoen for transaktionen (artikel 8 og afdeling IV) (18)? Kan du godtgøre dette? — Har du indført procedurer til opdagelse af mistænkelige transaktioner (artikel 9, stk. 2, og afdeling V)? Kan du godtgøre dette? — Indberetter du mistænkelige transaktioner inden for 24 timer efter opdagelsen (artikel 9, stk. 4, og afdeling V)? Kan du godtgøre, at du ved, hvordan du skal indberette mistænkelige transaktioner? — Indberetter du væsentlige bortkomster og tyverier af regulerede udgangsstoffer til eksplosivstoffer inden for 24 timer efter opdagelsen (artikel 9, stk. 5, og afdeling V)? Kan du godtgøre, at du ved, hvordan du skal indberette væsentlige bortkomster og tyverier? 3.2. Tjekliste til onlinemarkedspladser — Træffer du foranstaltninger til at sikre, at dine brugere underrettes om deres forpligtelser i henhold til forordningen, når du gør regulerede udgangsstoffer til eksplosivstoffer tilgængelige gennem dine tjenester (artikel 7, stk. 3, og afdeling VI)? Kan du godtgøre dette? — Træffer du foranstaltninger, der bidrager til at sikre, at dine brugere overholder deres forpligtelser i henhold til artikel 8, når de gør udgangsstoffer til eksplosivstoffer underlagt begrænsninger tilgængelige gennem dine tjenester (artikel 8, stk. 5, og afdeling IV)? Kan du godtgøre dette? — Har du indført passende, rimelige og forholdsmæssige procedurer til opdagelse af mistænkelige transaktioner (artikel 9, stk. 2, og afdeling V)? Kan du godtgøre dette? — Indberetter du mistænkelige transaktioner inden for 24 timer efter at have formodet, at de var mistænkelige (artikel 9, stk. 4, og afdeling V)? Kan du godtgøre, at du ved, hvordan du skal indberette mistænkelige transaktioner? 3.3. Tjekliste til professionelle brugere — Indberetter du væsentlige bortkomster og tyverier af regulerede udgangsstoffer til eksplosivstoffer inden for 24 timer efter opdagelsen (artikel 9, stk. 5, og afdeling V)? Kan du godtgøre, at du ved, hvordan du skal indberette væsentlige bortkomster og tyverier? 3.4. Tjekliste til almindelige borgere — Indfører, besidder eller anvender du udgangsstoffer til eksplosivstoffer underlagt begrænsninger, og hvis du gør, har du da licens til det (artikel 5)? Kan du godtgøre dette? — Indberetter du væsentlige bortkomster og tyverier af udgangsstoffer til eksplosivstoffer underlagt begrænsninger inden for 24 timer efter opdagelsen (artikel 9, stk. 6, og afdeling V)? Kan du godtgøre, at du ved, hvordan du skal indberette væsentlige bortkomster og tyverier?

Tillæg 4 Grænseoverskridende kommunikationsmodel [Kun tilgængelig for Det Stående Udvalg vedrørende Udgangsstoffer]

Tillæg 5 Yderligere vejledning og andre navne for stofferne i bilagene til forordningen 5.1. Yderligere vejledning om særlige stoffer Ammoniumnitrat — Indholdet af ammoniumnitrat udtrykkes i form af indholdet af nitrogen (N), fordi ammoniumnitrat er en komponent i gødning, hvor nitrogenindholdet er den relevante parameter. For andre produkter er denne måde at udtrykke indholdet af ammoniumnitrat på ikke relevant. Som angivet i bilag I til forordningen svarer 16 vægtprocent nitrogen hidrørende fra ammoniumnitrat til 45,7 procent ammoniumnitrat. — Med indførelsen af forordning (EU) 2019/1148 er ammoniumnitrat medtaget som et udgangsstof til eksplosivstoffer underlagt begrænsninger i bilag I. De tilsvarende stykker i begrænsningen vedrørende markedsføringen af ammoniumnitrat i forordning (EF) nr. 1907/2006 (REACH) er derfor blevet fjernet (19). Kalkammonsalpeter — I bilag II henvises der til kalkammonsalpeter (med CAS RN: 15245-12-2), hvorimod der i punktet henvises til »ammoniumcalciumnitrat« eller »salpetersyre, ammoniumcalciumsalt«, alternative navne, som er nævnt i REACH-registreringsdossieret og medtaget i ECHA's database om dette stof (20) (kemisk formel 5Ca(NO3)2 NH4NO3·10H2O). Magnaliumpulver — Magnalium er en blanding (en legering) af aluminium (CAS RN 7429-90-5) og magnesium (CAS RN 7439-95-4), som begge er angivet i bilag II til forordningen. Magnaliumpulver (med en partikelstørrelse på < 200 μm) og produkter, der indeholder ≥ 70 % af et sådan pulver, er derfor underlagt indberetningskravene i forordningen. Nitrogenholdige gødningsstoffer — I forordning (EU) 2019/1148, bilag II, er de gængse nitratsalte, der anvendes i nitrogenholdige gødningsstoffer, angivet. Det betyder, at sådanne gødningsstoffer er underlagt indberetningskravene, der er omhandlet i artikel 9 i forordningen. Gødningsstoffer, der indeholder store mængder af disse nitrater, udgør den største risiko. Tyverier og bortkomster kan forebygges ved at opbevare disse gødningsstoffer på steder, der er svære at få adgang til for uvedkommende, hvis det er muligt i forbindelse med den almindelige håndtering. Det kan være nemmere at opdage tyverier og bortkomster, hvis der føres fortegnelser, og beholdningen regelmæssigt kontrolleres. — Nogle medlemsstater kan have regler for opbevaringen af gødningsstoffer. Derudover har gødningsindustrien og mange myndigheder udstedt vejledninger om sikker opbevaring af gødningsstoffer. Du kan spørge din leverandør til råds om dette og/eller rette henvendelse til den relevante myndighed i dit land eller region. Nitromethan — Indholdet af nitromethan i blandinger med methanol og olie(r), der er beregnet som brændstof til modelkøretøjer, angives ofte i volumenbrøk. I praksis er det vanskeligt at udlede det tilsvarende indhold af nitromethan i vægtprocent, fordi de parametre, der er nødvendige for konverteringen, i de fleste tilfælde ikke er kendte. Med hensyn til forordning (EU) 2019/1148 kan brændstofblandinger, der indeholder methanol, nitromethan og olie(r), der er beregnet som brændstof til modelkøretøjer, og som indeholder højst 12 procent nitromethan i volumenbrøk, anses for ikke at indeholde mere end 16 vægtprocent nitromethan. 5.2. Andre navne for særlige stoffer Nedenstående navne anvendes for de stoffer, der er angivet i bilagene til forordningen. Listerne er ikke udtømmende og tjener kun referenceformål. Yderligere oplysninger, herunder andre synonymer, kan findes online i Det Europæiske Kemikalieagenturs fortegnelse over klassificering og mærkning (21). Andre navne for stofferne i bilag I Andre navne for stofferne i bilag II Hydrogenperoxid: — Peroxid — Dioxidan — Hydrogen(dioxid) Nitromethan: — Nitrocarbol Salpetersyre: — Aqua fortis — Rygende salpetersyre Perchlorater: — Chlorat(VII) Chlorater: — Chlorat(V) Hexamin: — Methenamin — Hexamethylentetramin — Urotropin Acetone: — Propanon — Propan-2-on — 2-Propanon

(1) Europa-Parlamentets og Rådets forordning (EU) 2019/1148 af 20. juni 2019 om markedsføring og anvendelse af udgangsstoffer til eksplosivstoffer, om ændring af forordning (EF) nr. 1907/2006 og om ophævelse af forordning (EU) nr. 98/2013 (EUT L 186 af 11.7.2019, s. 1).

(2) Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse) (EUT L 119 af 4.5.2016, s. 1).

(3) https://ec.europa.eu/info/law/law-topic/data-protection/reform/rules-business-and-organisations_da.

(4) https://ec.europa.eu/info/law/law-topic/data-protection/reform/rules-business-and-organisations_da.

(5) Europa-Parlamentets og Rådets forordning (EU) nr. 910/2014 af 23. juli 2014 om elektronisk identifikation og tillidstjenester til brug for elektroniske transaktioner på det indre marked og om ophævelse af direktiv 1999/93/EF (EUT L 257 af 28.8.2014, s. 73).

(6) https://ec.europa.eu/info/law/law-topic/data-protection/reform/rules-business-and-organisations_da.

(7) https://ec.europa.eu/info/law/law-topic/data-protection/reform/rules-business-and-organisations_da.

(8) EUT L 257 af 28.8.2014, s. 73.

(9) https://ec.europa.eu/home-affairs/sites/homeaffairs/files/what-we-do/policies/crisis-and-terrorism/explosives/explosives-precursors/docs/list_of_competent_authorities_and_national_contact_points_en.pdf.

(10) https://ec.europa.eu/home-affairs/sites/homeaffairs/files/what-we-do/policies/crisis-and-terrorism/explosives/explosives-precursors/docs/list_of_competent_authorities_and_national_contact_points_en.pdf.

(11) https://ec.europa.eu/info/law/law-topic/data-protection/reform/rules-business-and-organisations_da.

(12) Jf. f.eks. artikel 7 i Europa-Parlamentet og Rådets direktiv 2012/18/EU af 4. juli 2012 om kontrol med risikoen for større uheld med farlige stoffer til kontrol (EUT L 197 af 24.7.2012, s. 1).

(13) Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (EUT L 396 af 30.12.2006, s. 1).

(14) Disse erhvervsdrivende er omfattet af definitionen af »leverandør« i henhold til REACH-forordningens artikel 3, stk. 32.

(15) Disse erhvervsdrivende er omfattet af definitionen af »modtager« i henhold til REACH-forordningens artikel 3, stk. 34.

(16) Jf. f.eks. artikel 8 i Rådets direktiv 98/24/EF af 7. april 1998 om beskyttelse af arbejdstagernes sikkerhed og sundhed under arbejdet mod risici i forbindelse med kemiske agenser (EFT L 131 af 5.5.1998, s. 11).

(17) Jf. f.eks. artikel 10 i direktiv 2012/18/EU om kontrol med risikoen for større uheld med farlige stoffer.

(18) Dette skal gøres i overensstemmelse med den generelle forordning om databeskyttelse, jf. afdeling IV.

(19) Jf. artikel 18 i forordning (EU) 2019/1148. Punkt 58, kolonne 2, stk. 1, i forordning (EF) nr. 1907/2006 (REACH) fastholdes. Der fastsættes følgende: »Må efter den 27. juni 2010 ikke markedsføres for første gang som et stof eller i blandinger indeholdende over 28 vægtprocent nitrogen hidrørende fra ammoniumnitrat, til brug som fast gødning, enkeltgødning eller sammensat gødning, medmindre gødningen opfylder de tekniske forskrifter for ammoniumnitratgødning med højnitrogenindhold i bilag III til Europa-Parlamentets og Rådets forordning (EF) nr. 2003/2003«. Ammoniumnitrat omtales også eksplicit i direktiv 2012/18/EU om kontrol med risikoen for større uheld med farlige stoffer (bilag I, del 2, punkt 1-4).

(20) https://echa.europa.eu/da/substance-information/-/substanceinfo/100.035.702.

(21) Kan ses her: https://echa.europa.eu/da/information-on-chemicals/cl-inventory-database.